BUXORO VILOYATI VA SAMARQAND ShAHRI SUV TAʼMINOTI KORXONALARINING BARQAROR FAOLIYAT KOʻRSATIShINI TAʼMINLASh ChORA-TADBIRLARI TOʻGʻRISIDA
(resolution, 2021-02-22)

Qayd etish lozimki, respublikada aholini sifatli ichimlik suvi bilan taʼminlashga yoʻnaltirilgan loyihalarni amalga oshirish uchun xorijiy kreditlar va investitsiyalarni jalb etish boʻyicha aniq maqsadga yoʻnaltirilgan ishlar amalga oshirilmoqda. Buxoro viloyati va Samarqand shahri aholisining suv taʼminotini yaxshilashga yoʻnaltirilgan loyihalarni amalga oshirish doirasida umumiy summasi 66,1 mln AQSh dollariga teng boʻlgan xorijiy kreditlar jalb qilingan. Oʻzbekiston Respublikasi Hukumatining loyihalarni amalga oshirish boʻyicha qarorlari bilan “Suvoqova” Samarqand shahar ishlab chiqarish davlat korxonasi hamda Buxoro viloyati “Suvoqova” ishlab chiqarish boshqarmasining oʻz mablagʻlari hisobiga xorijiy kreditlarga xizmat koʻrsatish boʻyicha xarajatlarni qoplash nazarda tutilgan. Biroq, ushbu korxonalarda qarz mablagʻlari hisobiga sotib olingan asbob-uskunalardan maqsadsiz va samarasiz foydalanish hollariga yoʻl qoʻyilgan, ortiqcha xarajatlarga yoʻl qoʻyilmoqda, aylanma mablagʻlarni korxonalarning ish ixtisosligiga muvofiq boʻlmagan tovar-moddiy boyliklar sotib olishga jalb etilmoqda. Suv chiqarish inshootlarida beriladigan suv hajmlari boʻyicha hisob-kitobning yoʻqligi energetika va suv resurslaridan samarasiz foydalanilishiga olib kelmoqda. Natijada debitor va kreditor qarzlar yuqori darajada qolmoqda, loyihaning TIA koʻrsatkichlariga rioya qilinmayapti, jalb qilingan xorijiy kreditlarga xizmat koʻrsatish boʻyicha majburiyatlarni oʻz vaqtida bajarish imkonini bermaydigan zararlar paydo boʻlmoqda. Korxonalar tomonidan koʻrsatilayotgan xizmatlarga tariflarning maqbul darajasini saqlagan holda “Suvoqova” Samarqand shahar ishlab chiqarish davlat korxonasi hamda Buxoro viloyati “Suvoqova” ishlab chiqarish boshqarmasining samarali faoliyat koʻrsatishini, shuningdek jalb qilingan xorijiy kreditlar boʻyicha majburiyatlarning oʻz vaqtida bajarilishini taʼminlash maqsadida Vazirlar Mahkamasi qaror qiladi: 1. “Suvoqova” Samarqand shahar ishlab chiqarish davlat korxonasi rahbari (A. Vafoyev) hamda Buxoro viloyati “Suvoqova” ishlab-chiqarish boshqarmasi rahbari (R. Astanov) egallab turgan lavozimlaridan chetlashtirilganligi va ular jinoiy javobgarlikka tortilganligi toʻgʻrisidagi axborot maʼlumot uchun qabul qilinsin. 2. Buxoro viloyati hokimi (S. Xusenov) hamda Samarqand viloyati hokimi (M.Nurmurotov)ga suv taʼminoti korxonalarining samarali faoliyat koʻrsatishini taʼminlash va xorijiy kreditlar jalb qilingan ushbu loyihalarni amalga oshirish boʻyicha taʼsirchan nazorat va zarur darajada muvofiqlashtirish ishlari yoʻqligi koʻrsatib oʻtilsin. 3. Samarqand shahar va Buxoro viloyati suv taʼminoti tizimini yaxshilash boʻyicha loyihalarni oʻz vaqtida va samarali amalga oshirishni taʼminlash yuzasidan tadbirlar kompleksi 1-ilovaga muvofiq tasdiqlansin. 4. Ushbu tadbirlarning oʻz vaqtida va soʻzsiz bajarilishini taʼminlash uchun shaxsiy javobgarlik Buxoro va Samarqand viloyatlari hokimlari zimmasiga yuklansin. 6. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirish va qoʻshimchalar kiritilsin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Azimov zimmasiga yuklansin. Oʻzbekiston Respublikasi Vazirlar Mahkamasi Rayosati majlislarida loyihalarning amalga oshirilishi va ushbu qarorning bajarilishi toʻgʻrisida har chorakda axborot berilsin. 1. Vazirlar Mahkamasining “Oʻzbekiston Respublikasi Hukumati bilan Fransiya Respublikasi Hukumati oʻrtasidagi Moliyaviy Protokol doirasidagi qarz mablagʻlaridan samarali foydalanish chora-tadbirlari toʻgʻrisida” 1999-yil 17-iyundagi 305-son qarorining 4-bandida: uchinchi xatboshidagi “Qoraqalpogʻiston Respublikasi Vazirlar Kengashi va Samarqand viloyati hokimligining hududiy kommunal-foydalanish birlashmalari hisobiga” soʻzlari “Samarqand viloyat, Samarqand shahar “Suvoqava” ishlab-chiqarish boshqarmalari hamda “Tuyamoʻyin-Nukus” mintaqalararo suv quvuridan foydalanish boshqarmasining oʻz mablagʻlari hisobiga, yetmaydigan qismi — mahalliy budjet mablagʻlari hisobiga” soʻzlari bilan almashtirilsin; bandga quyidagi mazmundagi xatboshi qoʻshilsin: “Moliya vazirligi 2007-yildan boshlab har yili, Davlat budjetini shakllantirishda olingan kreditlar boʻyicha asosiy qarzni, foizlar va boshqa moliyaviy xarajatlarni qoplashning yetmaydigan qismi uchun mablagʻlarni nazarda tutsin”. 2. Vazirlar Mahkamasining “Buxoro viloyatini suv bilan taʼminlashni yaxshilash” loyihasini amalga oshirish chora-tadbirlari toʻgʻrisida” 2002-yil 26-fevraldagi 67-son qarorining 4-bandida: uchinchi xatboshidagi “oʻz mablagʻlari” soʻzlaridan keyin “etmaydigan qismi — mahalliy budjet mablagʻlari” soʻzlari qoʻshilsin; bandga quyidagi mazmundagi toʻrtinchi xatboshi qoʻshilsin: “Moliya vazirligi 2007-yildan boshlab har yili, Davlat budjetini shakllantirishda olingan kreditlar boʻyicha asosiy qarzni, foizlar va boshqa moliyaviy xarajatlarni qoplashning yetmaydigan qismi uchun mablagʻlarni nazarda tutsin”; toʻrtinchi xatboshi beshinchi xatboshi hisoblansin. 3. Vazirlar Mahkamasining “Jahon banki guruhi ishtirokida “Buxoro va Samarqand shaharlarini suv bilan taʼminlash” loyihasini amalga oshirish chora-tadbirlari toʻgʻrisida” 2002-yil 11-dekabrdagi 435-son qarorida: a) 5-bandning uchinchi xatboshidagi “boshqarmalari mablagʻlari” soʻzlaridan keyin “etmaydigan qismi esa — respublika budjeti mablagʻlari” soʻzlari qoʻshilsin; b) 7-bandga quyidagi mazmundagi uchinchi xatboshi qoʻshilsin: “2007-yildan boshlab har yili, Davlat budjetini shakllantirishda Xalqaro tiklanish va taraqqiyot banki qarzi va Xalqaro taraqqiyot uyushmasi krediti boʻyicha asosiy qarzni, foizlar va vositachilik haqini qoplash uchun mablagʻlarni nazarda tutsin”; uchinchi xatboshi toʻrtinchi xatboshi hisoblansin.